OBH 3893/2002.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindítása
Az állampolgári jogok országgyűlési biztosához eljuttatott beadványában a 100 %-os mozgáskorlátozott panaszos több sérelméről számol be.
1. Az önkormányzat alkalmazottainak bérezése, az alkalmazottak munkamegosztása, a munkaidejük utáni szabadidő eltöltésével kapcsolatos kifogások.
2. Lakóháza engedély nélküli lebontásával kapcsolatos panaszai.
3. A 2002. májusában közgyógyellátási igazolvány iránt benyújtott kérelmére több mint 3 hónapig nem kapott választ.
Érintett alkotmányos jogok
•	A jogállamiságból fakadó tisztességes eljáráshoz való jog [Alk. 2. § (1) bek.]
Alkalmazott jogszabályok
•	A szociális igazgatásról és szociális ellátásokról szóló 1993. évi III. törvény (49-52. §-a) 
•	Kondorfa község képviselő-testületének 4/2000. (VIII.28.) számú rendelete 24. §-a.
Megállapított tényállás
Az állampolgári jogok országgyűlési biztosáról szóló 1993. évi LIX. törvény (Obtv.) 16. § (1) bekezdése szerint az országgyűlési biztos csak a hatósági jogkörben hozott intézkedés következtében az állampolgárt alkotmányos jogaival összefüggésben ért sérelem esetén járhat el, a panaszosnak mint kívülállónak, az önkormányzat alkalmazottainak bérezése, az alkalmazottak munkamegosztása, a munkaidejük utáni szabadidő eltöltésével kapcsolatos kifogása tekintetében vizsgálatot nem indítottam.
Az Obtv. 17. § (4) bekezdése szerint az országgyűlési biztoshoz az ügyben született jogerős határozat közlésétől számított egy éven belül lehet beadvánnyal fordulni. A panaszos lakóháza engedély nélküli lebontásával kapcsolatban rendelkezésemre álló iratokból megállapítható, hogy az említett lakóház több évvel ezelőtt teljesen lakhatatlanná vált és összedőlt. Ebből következően a lakóház bontásával kapcsolatos eljárás is jóval egy éven túli, ezért hatáskör hiányában nem vizsgálhatom.
A közgyógyellátási igazolvány iránt benyújtott kérelmének elhúzódó eljárása miatti panasz alapján felmerült az Alkotmány 2. § (1) bekezdésében deklarált jogállamiságból fakadó tisztességes eljáráshoz való jog sérelmének gyanúja, ezért vizsgálatot indítottam. A tényállás tisztázásához az önkormányzat jegyzője nyújtott segítséget.
A vizsgálat alapján, valamint a rendelkezésemre álló iratokból megállapítható, hogy a panaszos közgyógyigazolvány kiállítása iránt 2002. május 27-én benyújtott kérelmét a képviselő-testület a következő testületi ülésen, 2002. június 18-án megvitatta, majd a 36/2002. (06. 18.) határozatában a közgyógyellátási igazolvány méltányosságból történő kiadásáról döntött. A testületi ülésről készült jegyzőkönyv áttanulmányozása során azonban megállapítást nyert, hogy a gyógyszerköltségről kiállított igazolás nemcsak a törvény által meghatározott társadalombiztosítás által támogatott gyógyszereket tartalmazza, így a jegyző újabb igazolást kért be a gyógyszertártól, a fent említett határozatról pedig nem értesítette a panaszost. Miután az új – már helyesen kiállított – igazolás szerint a panaszos rendszeres gyógyszerköltsége nem érte el az önkormányzat rendeletében meghatározott értékhatárt (az egy főre jutó jövedelem 20 %-át) a kérelem a soron következő, 2002. augusztusi testületi ülésen ismét előterjesztésre került. Az ülésen a képviselő-testület előző, 36/2002. (06. 18.) számú határozatát visszavonta, egyben a panaszos kérelmét elutasította, majd ezen döntésről a panaszost 2002. szeptember 9-én kelt, 194-2/2002. számú határozatában értesítette.
Megállapítottam, hogy az Alkotmány 2. § (1) bekezdésében deklarált jogállamiságból fakadó tisztességes eljáráshoz való joggal összefüggésben visszásságot eredményezett, hogy az önkormányzat elmulasztotta értesíteni a panaszost az eljárás elhúzódásának okairól.
Tekintettel azonban arra, hogy a panaszos igényének elutasítása jogszerű volt, ajánlást nem teszek. 
Azonban a feltárt jogsértés jövőbeni elkerülése érdekében az állampolgári jogok országgyűlési biztosáról szóló 1993. évi LIX. törvény 17. § (1) bekezdésére hivatkozva nyomatékosan felhívom Kondorfa Község Önkormányzata Jegyzőjének a figyelmét arra, hogy fokozottan gondoskodjon hivatalában az államigazgatási eljárás általános szabályairól szóló 1957. évi IV. törvényben rögzített eljárásjogi szabályok, valamint a bennük testet öltő garanciák maradéktalan betartásáról.
A vizsgálatot lezártnak tekintem.

Budapest, 2003. március 12.

Lenkovics Barnabás